text: Løsarbejdere afhøres om minktyverier
  22 november 2011 kl. 15.53
  Politiet vil nu afhøre udenlandske løsarbejdere på mink-pelserier, der har haft indbrud. Det kan afsløre en mulig forbindelse til udenlandske tyvebander.
  Senest i weekenden fik en minkfarm i Tørring stjålet 15.000 skind. Tidligere i år har to minkfarme med pelserier i Midtjylland haft indbrud.
  Formanden for Dansk Pelsavlerforening, Tage Pedersen, Hedensted, er overbevist om, at minkskindene forsvinder ud af landet.
  - Vi er en lille branche, så det er umuligt at afsætte skindene her i landet, siger Tage Pedersen.
  
  Millioner af skind
  Mellem 14 og 15 millioner mink bliver pelset i disse måneder, og skindene bliver opbevaret på de enkelte pelserier.
  - Tyvene har valgt et godt tidspunkt, og det er dybt frustrerende for os, understreger brancheformanden.
  Pelserierne er sikrede som guldsmede, men det har ikke forhindret en bande at tyve fra at bryde ind og fylde en hel lastvogn. I Tørring har adskillige personer deltaget i tyveriet.
  Vicepolitiinspektør Lars Peter Madsen, Sydøstjyllands Politi, oplyser, at politiet bruger tolke under afhøring af de udenlandske løsarbejdere på pelserierne.
  